b"\n_START_ARTICLE_\nCasa al carrer Colom, 5 (Cabanes)\n_START_SECTION_\nDescripci\xc3\xb3\n_START_PARAGRAPH_\nSituada dins del nucli urb\xc3\xa0 de la poblaci\xc3\xb3 de Cabanes, a la banda de tramuntana del nucli antic, delimitada entre el carrer Colom i la pla\xc3\xa7a de l'Oli._NEWLINE_Edifici de planta rectangular amb jard\xc3\xad, format per dos cossos adossats, amb la coberta de teula de dues vessants i distribu\xc3\xaft en planta baixa i pis. La construcci\xc3\xb3, tot i que completament rehabilitada, conserva un tram de l'antiga muralla que protegia la poblaci\xc3\xb3 de Cabanes. Es tracta d'un pany de la fortificaci\xc3\xb3 reformat, que amida uns tres metres d'al\xc3\xa7ada per tres de longitud i est\xc3\xa0 ubicat a la cantonada nord-oest de la fa\xc3\xa7ana principal. Bastit amb c\xc3\xb2dols i pedra desbastada disposats formant filades regulars, amb algunes refeccions fetes de ma\xc3\xb3. Presenta tres espitlleres al mateix nivell, cada una bastida amb quatre pedres desbastades, tot i que han estat reformades. El tram est\xc3\xa0 emmarcat amb pedres desbastades a les cantonades.\n_START_SECTION_\nHist\xc3\xb2ria\n_START_PARAGRAPH_\nSegons la documentaci\xc3\xb3 consultada, amb motiu de la tercera guerra carlina l'any 1873, la vila de Cabanes es va fortificar mitjan\xc3\xa7ant la prestaci\xc3\xb3 personal obligat\xc3\xb2ria dels ve\xc3\xafns, a trav\xc3\xa9s d'un jornal de treball setmanal. S'opt\xc3\xa0 per reparar el que quedava de l'antic recinte emmurallat d'\xc3\xa8poca medieval i es proced\xc3\xad al tancament de patis, portes i finestres de les cases que formaven la l\xc3\xadnia exterior del nucli urb\xc3\xa0. Tamb\xc3\xa9 es refor\xc3\xa7aren els portals, s'armaren els ve\xc3\xafns i es va muntar un servei de vigil\xc3\xa0ncia a la torre de l'esgl\xc3\xa9sia._NEWLINE_El pany de muralla integrat a l'habitatge del carrer Colom, tot i que probablement fou reformat a mitjans del segle XIX, presenta una tipologia constructiva assimilable als models d'\xc3\xa8poca baixmedieval."